text: Politi læste om busuheld på hjemmeside
  26 september 2011 kl. 14.41
  Vagtchefen hos Syd- og Sønderjyllands Politi måtte læse om et uheld med en fyldt skolebus ved Bredebro på en hjemmeside.  Ingen kom noget til, selv om børnene måtte forlade bussen via soltaget.
  - Politiet er ikke blevet alarmeret, fortæller vagtchefen, som først blev opmærksom på uheldet, da Ritzau ringede for at høre til historien  på jv.dk.
  
  Gled i grøft
  Uheldet skete kl. 14.15. Først ved 16-tiden nåede politiet frem til stedet mellem Harres og Borg. Her var skolebussen gledet i en grøft på en halv meter.
  - Vi kan på bussens fartskriver se, at bussen kun kørte med 35 km/t, da den glider i grøften, siger vagtchefen. Umiddelbart ser der ikke ud til at være noget politimæssigt i sagen.
  
  Ud gennem soltag
  En kvinde fortæller til jv.dk, at nogle af børnene har slået sig lidt, fordi de stod op, da bussen gled ned i grøften mellem Harres og Borg.
  Børnene lå oven på hinanden.
  - De kunne ikke komme ud, så de var nødt til at komme ud gennem soltaget. Nu er forældrene strømmet til, og de fleste børn er blevet hentet, siger kvinden til jv.dk.
  - Børnene er rystede, og de små græder, siger hun.
  
  Ca. 40 børn
  De første meldinger gik på, at der var 80 børn i bussen. 
  - Det lyder af lidt mange, siger vagtchefen. Men der var også kun det halve antal efter vore oplysninger.
  